Diari Oficial de la Generalitat Valenciana


Sumari del DOGV 9418, del 02-09-2022 (2022/7917)

RESOLUCIÓ de 31 d'agost de 2022, de la Secretaria Autonòmica d'Educació i Formació Professional, per la qual s'aproven instruccions per a l'aplicació de la mesura cautelar acordada pel Tribunal Superior de Justícia de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9418

Data del DOGV
:   02-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7917


Data del document
:   31-08-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * organització de l'ensenyament
    * política educativa
    * legislació
    * ensenyament secundari

RESOLUCIÓ de 31 d'agost de 2022, de la Secretaria Autonòmica d'Educació i Formació Professional, per la qual s'aproven instruccions per a l'aplicació de la mesura cautelar acordada pel Tribunal Superior de Justícia de la Comunitat Valenciana. [2022/7917]  
La Secció IV de la Sala Contenciosa Administrativa del Tribunal Superior de Justícia de la Comunitat Valenciana, en el recurs promogut per UGT Serveis Públics del PV, ha resolt la suspensió cautelar de l'article 11.3 del Decret 107/2022, de 5 d'agost, del Consell, pel qual s'estableix l'ordenació i el currículum d'Educació Secundària Obligatòria, publicat en el DOGV d'11 d'agost de 2022, acordada per la Interlocutòria de 17 d'agost de 2022.  
En l'article 11.3 s'indica que «L'agrupació per àmbits de coneixement s'ha d'aplicar per al primer curs de l'etapa en tots els centres educatius sostinguts amb fons públics degudament autoritzats».  
  
En la interlocutòria esmentada s'indica que «res obsta al fet que els diferents centres educatius mantinguen el model d'agrupació per àmbits si així ho consideren pertinent».  
Per tant, per al compliment de l'esmentada mesura cautelar és procedent dictar instruccions perquè tots els centres puguen prendre, durant el curs 2022-2023, la decisió que consideren més adequada sobre l'organització curricular per àmbits en el primer curs de l'Educació Secundària Obligatòria.  
Atés que aquesta mesura d'organització del currículum forma part de la programació general anual, en els centres públics ha de ser analitzada en el claustre del professorat i ser aprovada en el consell escolar, i en els centres privats pel titular del centre, oïts el claustre i el consell escolar.  
De conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions (DOGV 8572, 17.06.2019), i amb el Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell (DOGV 8576, 21.06.2019), modificat pel Decret 2/2022, de 10 de febrer, del president de la Generalitat (DOGV 9277, 14.02.2022), resolc:  
  
Apartat únic  
Aprovar les instruccions incloses en l'annex únic, a les quals hauran d'ajustar-se l'organització i el funcionament dels centres educatius sostinguts amb fons públics que imparteixen Educació Secundària Obligatòria durant el curs acadèmic 2022-2023.  
  
València, 31 d'agost de 2022. El secretari autonòmic d'Educació i Formació Professional: Miguel Soler Gracia.  
  
  
  
Annex únic  
  
Els centres educatius sostinguts amb fons públics que imparteixen el primer curs de l'Educació Secundària Obligatòria i els seus òrgans col·legiats actuaran d'acord amb les instruccions següents:  
  
Primera. Reunió dels òrgans col·legiats  
1. La direcció del centre convocarà, amb una antelació mínima de vint-i-quatre hores, una reunió extraordinària del claustre de professors en què els seus membres hauran de debatre i formular una proposta raonada al consell escolar respecte a la disposició curricular per àmbits en tots els grups del primer curs de l'Educació Secundària Obligatòria durant el curs 2022-2023.  
2. Així mateix, la direcció del centre convocarà, amb una antelació mínima de quaranta-huit hores, una reunió extraordinària del consell escolar en què, tenint en compte l'informe previ de la direcció del centre i la proposta del claustre, haurà d'aprovar si el centre adopta o no una organització curricular per àmbits per a tots els grups del primer curs de l'Educació Secundària Obligatòria durant el curs 2022-2023.  
3. En els centres sostinguts amb fons públics de titularitat privada, l'aprovació d'aquesta organització curricular correspondrà a la titularitat del centre, sense perjudici de les funcions que la normativa bàsica atribueix al consell escolar i claustre de professorat d'aquests centres.  
  
4. El règim de funcionament dels òrgans col·legiats s'ajustarà al que s'estableix en els articles 29 i 34, respectivament, del Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional.  
  
  
Segona. Comunicació telemàtica a l'Administració educativa  
1. Els centres rebran, a través de la seua adreça de correu electrònic oficial, un enllaç d'accés al formulari habilitat per a comunicar la decisió adoptada pel consell escolar dels centres públics i per la titularitat dels centres concertats respecte a l'organització curricular per àmbits per a tots els grups del primer curs de l'Educació Secundària Obligatòria.  
2. La direcció del centre haurà d'emplenar aquest formulari fins a les 12.00 hores del 6 de setembre de 2022.  
  
Tercera. Organització dels horaris dels grups de 1r d'ESO i del professorat que imparteix classe en aquests grups  
1. En els centres que decidisquen mantindre l'organització curricular per àmbits en primer de l'ESO, es mantindrà l'organització prevista dels diferents grups de 1r de l'ESO i els corresponents horaris del professorat.  
2. En els centres que decidisquen no agrupar les matèries en àmbits, les seues direccions ajustaran els horaris de l'alumnat i del professorat corresponent. En aquest cas, l'hora lectiva que tenia adjudicada cada professor d'àmbit per a tasques de coordinació, així com les hores previstes per a codocència en els diferents àmbits, s'assignaran per a fer tasques de codocència en els diferents grups de 1r de l'ESO en les matèries que cada centre considere més adequades de les que té atribuïdes el departament didàctic al qual corresponga el professorat implicat.  
  
  
Quarta. Seguiment i assessorament  
Les inspectores i els inspectors d'Educació assessoraran els centres educatius i realitzaran el seguiment necessari per a l'aplicació de les presents instruccions.